Republik Viêt Nam

Republik Viêt Nam (pe aliesoc'h Viêt Nam ar Su pe Su Viêt Nam) a oa ur Stad eus Azia ar Gevred etre 1955 ha 1975 e su ar Viêt Nam a vremañ. D'ar 26 a viz Here 1955 e tisklêrias ar c'hentañ ministr Ngô Đình Diệm Republik Viêt Nam goude ur referendom en doa goulennet meno pobl Su Vietnam diwar-benn digarg an impalaer Bảo Đại ha savadur  ofisiel ur renad republikan, da dalañ ouzh an hegemoniezh komunour. Diêm a gemeras neuze penn ar Stad. Buan-kenañ, avat, Su Viêt Nam a zeuas da vezañ distabil abalamour da emsavadeg ar Việt Cộng harpet gant  Republik Demokratel Viêt Nam (Norzh Viêt Nam) hag abalamour ma teue Diêm da vezañ muioc'h-mui aotrouniek ivez. Disoc'hañ a reas an enebiezh etre an div Stad e Brezel Viêt Nam, ma teuas ar Stadoù-Unanet da gemer ur perzh brasoc'h-brasañ. E 1963 e oa muntret Diêm da geñver un taol-Stad, hag a washaas c'hoazh an distabilded, hag a lakas an Amerikaned da gas muioc'h-mui a soudarded er vro.

Da get ez eas Republik Viêt Nam goude ma oa kemeret Saigon en desped da zivizoù Skridemglevioù Pariz, d'an 30 a viz Ebrel 1975, gant komunisted Norzh Viêt Nam. Goude ur prantad ma oa meret ar su gant Gouarnamant dispac'hel da c'hortoz ar Việt Cộng e oa staget Republik kozh Viêt Nam e 1976 ouzh an norzh komunour hag e teujont da vezãn Republik Sokialour Viêt Nam.

Rummad:Istor Vietnam
Rummad:Republik Viêt Nam